Braakland van die bose - H.S. van Blerk (2008)
“Ou seun, wat jy vanaand gesien het, is ´n vloek, ´n verskriklike vloek wat oor iemand en dit wat aan hom behoort, uitgespreek is. Maar oor wie? Ek dink ek weet. Dalk weet ek … maar wat jy hier gesien het, het jy nie gesien nie. Jy seg dit vir g´n mens nie, nie as jy jou lewe Lief Het nie. En sy – sy wat jy hier gesien het, vergeet van haar. Jy het haar nie hier gesien nie. Bly net uit haar pad uit, vir nou en vir altyd. . Sy … sy´s ´n heks, hoor jy? Sy´s die dood vir jou. "
Naas Ferreira is ´n maer seun van so veertien, vyftien jaar; ´n seun met ´n honger gesig en oë wat plattrek van die gedurig in die skerp sonlig kyk. Maar dit is nie al aan hom wat opval nie. Eintlik sien mens heel eerste sy kort nek, sy hoë borsbene en die groot bult onder sy hemp op die skof van sy rug – die boggel wat hom in die oë van sy stief-familie op die plaas Doornrug ´n monster, ´n gedrog, ´n aapgesig maak.
Maar op Doornrug gebeur geheimsinnige dinge – onverklaarbare dinge wat reeds lank voor Naas se koms die verhouding tussen die Lospers, die Bodemers en die Davels versuur het. Waarom is dit so al of Oemfaan, die spierwit bul met sy nors gevreet, dwarsdeur hom kan sien? Wat beteken die die bose gesig en die koue oë van die ou man Mtwetwe? En Cornelia? Het die mooie Cornelia dan twee persoonlikhede? Die een Cornelia het hy lief … maar die ander; die een wat saans oor Doornrug se werf dwaal…
Sot op ‘n Plot - H S van Blerk
Om met ´n veeleisende vrou en ses skreeuende kindertjies in ´n flet in die stad te bly, jou dae as salaristrekker by Jouns, Jouns, Jouns & Jouns Jnr, etc. te slyt en op Sondae siek te moet speel om aan die gewoel te ontsnap, is genoeg om enige man tot kensheid te dryf.
Dié dat Lambertus Purgier nie moeilik oor te haal is wanneer Vroulief besluit genoeg is genoeg nie: Met die hoop op ´n lassie van skoonpa Kleinstuiwer, word die Purgiers die trotse eienaars van Sukkelaarsverdriet 230 – vol planne om hul nuwe lewe as“plotselinge” met oorgawe aan te pak.
Maar die plotlewe het sy eie stel reëls. Dít leer Purgier gou wanneer chroniese gebrek aan drinkwater, die skrikbewind van ´n hanslam en die temptasie van ´n buurvrou in shortie-pajamas sy eens voorspelbare lewe kompliseer. Bowendien kom pak die skoonfamilie by die groeiende Purgier-gesin af … en is dit gou duidelik dat daar van aandele in skoonpa Kleinstuiwer se reilweipensioen geen sprake is nie.
Die lewe op die plotte is allermins vir sotte bedoel!
Voorblad van “Sot op ‘n Plot” - HS van Blerk
Los Donkies deur HS van Blerk - 1950 en 2008 (sagteband)
in die boek lees ons van armblankes gedurende die depressiejare. Hule is boomsnyers en probeer ‘n bestaan maak uit “swaarkry” deur hout in die Bosveld te sny en dan aantery na die delwerye op Barclay-wes en omgewing. Verskeie hedendaagse tema’s word hier aangeraak, soos godsdiens, doop - herdoop, grootdoop en hoe mense se geloof hul lewens vul. Ons lees ook van die aanneem van kinders oor kleurgrense, diefstal ens.
‘n Boek met 'n treurige ironie; nieteenstaande hierdie arm mense se godsdienstige ingesteldheid, waar hulle só gelowig is, is die kerk min by hulle betrokke. Hulle verval dus in allerhande bygelowe, en kan nie die vroomste onder hulle se soms verdraaide idees en moralismes raaksien nie.
Voorblad van herdruk van “Los donkies” deur H.S. van Blerk
Klik hier vir ‘n lys van H.S. van Blerk se boeke
Behalwe vir ‘n lys van sy boeke en datums uitgegee, is daar ook talle brokkies oor elke boek. Iets vir elke leser van H S van Blerk
Klik hier om meer te lees van die gewilde jeugreeks - Die Blou tartare